ดึงเงินเยอรมันเข้าตลาดทุนไทย
สภาธุรกิจตลาดทุนไทยเสนอตัวนักลงทุนเยอรมนี หลังร่วมคณะโรดโชว์กับนายกฯ หวังให้ตลาดทุนไทยเป็นที่รู้จัก พร้อมดึงเม็ดเงินยุโรปเข้ามาลงทุนมากขึ้น
24 ก.ค. 2555

สภาธุรกิจตลาดทุนไทยเสนอตัวนักลงทุนเยอรมนี หลังร่วมคณะโรดโชว์กับนายกฯ หวังให้ตลาดทุนไทยเป็นที่รู้จัก พร้อมดึงเม็ดเงินยุโรปเข้ามาลงทุนมากขึ้น
นายไพบูลย์ นลินทรางกูร ประธานกรรมการ สภาธุรกิจตลาดทุนไทย เปิดเผยว่า หลังจากร่วมเดินทางไปนำเสนอข้อมูล (โรดโชว์) กับคณะนายกรัฐมนตรีที่ประเทศเยอรมนีว่า สภาธุรกิจตลาดทุนไทยได้ใช้โอกาสนี้ แนะนำตลาดทุนไทยให้เป็นที่รู้จักคนเยอรมันมากขึ้น เพราะก่อนหน้านี้นักลงทุนแถบยุโรปที่มีการลงทุนในตลาดหุ้นไทย มีเพียงแต่กลุ่มสหราชอาณาจักรอย่างประเทศอังกฤษและประเทศสกอตแลนด์เท่านั้น 
นอกจากนี้ เยอรมนีเป็นประเทศแถบยุโรปที่ไม่ได้ประสบปัญหาวิกฤตการเงินยุโรป ดังนั้นเม็ดเงินลงทุนที่มีอยู่ย่อมต้องการหาไปลงทุนที่ให้อัตราผลตอบแทนที่มากกว่า อย่างเช่น ตลาดหุ้นกลุ่มเอเชีย ขณะที่นักลงทุนเยอรมันสามารถและมีศักยภาพพร้อมลงทุนได้เลย เนื่องจากไม่มีข้อติดขัดในรายละเอียดด้านกฎเกณฑ์อย่างประเทศจีน กาตาร์ หรือบาห์เรน ที่ต้องกลับมาพิจารณาแก้ไขกฎเกณฑ์ที่ช่วยอำนวยความสะดวกต่อการลงทุน
“ฐานะทางการเงินเยอรมนียังมีความแข็งแกร่งกว่าประเทศยุโรปอื่น แต่เขายังไม่เคยรู้จักตลาดทุนประเทศไทยว่าเป็นอย่างไร ดังนั้นข้อมูลที่ให้ส่วนใหญ่เป็นการนำเสนอตลาดหุ้นไทยมีความโดดเด่นในกลุ่มอาเซียนมาตลอดระยะเวลา 45 เดือนที่ผ่านมา หรือหลายปีที่ผ่านมา แม้ไทยผ่านวิกฤตการณ์ต่างๆ มามาก แต่ผลประกอบการบริษัทจดทะเบียนยังมีการเติบโตที่ดี” นายไพบูลย์ กล่าว
ทั้งนี้ เป็นปกติที่กลับมาจากโรดโชว์จากคณะนายกฯ ทางสภาต้องนำประเด็นปัญหา หรือโอกาสที่เห็นจากการไปโรดโชว์มาหารือกับหน่วยงานที่เกี่ยวข้องเสมอ เช่น ครั้งที่เดินทางไปประเทศออสเตรเลียก็มีโอกาสได้พบกับสมาคมตลาดทุนของออสเตรเลีย ซึ่งตอนนี้อยู่ระหว่างการวางแผนทำงานร่วมกันที่จะทำให้ตลาดทุนทั้งสองแห่งเป็นที่รู้จักกันและกันมากขึ้น เช่นเดียวกับที่เยอรมนีคงต้องมาหารือกับหน่วยงานหรือสมาคมต่างๆ ที่เกี่ยวข้องในการหาโอกาสให้ตลาดทุนไทยเป็นที่สนใจของนักลงทุนเยอรมันมากขึ้น